钦定古今图书集成/明伦汇编/交谊典/第013卷 > 《求友赋答袁养直》元·赵孟𫖯
## 钦定古今图书集成/明伦汇编/交谊典/第013卷 > 《求友赋答袁养直》元·赵孟𫖯

思古人之不可见兮，心郁结而不舒。登高丘而远望
兮，独叹慨乎增歔。波洋洋其泛滥兮，欲济而无航。膏
吾车而孤往兮，山郁乎其苍苍。四顾閴其寂寥兮，思
蹇产而不铄。采众芳以自娱兮，聊假日以愉乐。搴长
洲之芙容兮，揽大泽之兰茝。撷江蓠之秀颖兮，结秋
兰以为佩。世俗方尚同兮，余独异乎今之人。谓兰茝
为不芳兮，蛾眉枉之以善淫。众不可以户说兮，历年
岁而觏闵。变心以从俗兮，而吾又不忍。徯朝阳之鸣
凤兮，企空谷之白驹。何驽骀之众多兮，鷃雀纷其瞿
瞿。宁饥渴以需时兮，耻属餍乎腥腐。古道久其弗继
兮，吾惕焉为此惧。何美人之好修兮，独与余其同心？
怀余以厚德兮，遗余以好音。世固有“同居而不察兮，
何千里而能同？”乱浙江之滔滔兮，涉远道以相从。觌
清扬之信美兮，怀盛年而莫当。子濯足于东海兮，晞
发乎扶桑。吸沆瀣以为饮兮，餐朝霞以为粮。被列星
之粲烂兮，抱明月之夜光。驾青云而高驰兮，鸣和鸾
之锵锵。扰苍龙使挟辀兮，服白虎以驱不祥。愿《发轫》
其勿亟兮，聊弭节而抑志。指黄昏以为期兮，夫孰远
而弗至？《乱》曰：“鹿鸣呦呦，犹求友兮，曾谓斯人不如物
之知兮！独行无俦，吾将与子为类兮！”